google/wiki40b huggingface dataset:
Butvīds

Vārda cilme

Personvārds Butvīds ir saliktenis ar saknēm but- (būti - "būt") + vyd- (iš-vydo - „redz“) - “būt un redzēt” vai “tas, kas būs redzētais”.

Izcelsme

Butvīda, tāpat kā viņa brāļa Butigeida, dzimšanas gads un izcelsme nav zināma. Tiek pieņemts, ka viņš dzimis pēc 1240. gada un piedalījies Lietuvas kunigaišu cīņās, kas sekoja ķēniņa Traidena nogalināšanai 1282. gadā.
Pēc krievu eposā "Zadonščina" (Задонщина) minētā kņaza Andreja Aļģirda dēla teiktā savam brālim Dmitrijam:
«Брате Дмитреи, сами есмя собе два браты, с(ы)н(о)ве Олгордовы, а внуки мы Доментовы, а правнуки есми Сколомендовы...» ("brāli Dmitrij, paši esam divi brāļi, Aļģirda dēli, Daumanta (Domenta? Jedimenta?) mazdēli, bet Skalmanta (Skolomenda) mazmazdēli...")
tādēļ daži vēsturnieki uzskata, ka Butvīda tēvs ir bijis kunigaitis Skalmants, kas pieminēts Duisburgas Pētera hronikas tekstā. Ir izteiktas arī hipotēzes, ka Butvīda tēvs bijis ķēniņš Daumants vai ķēniņš Traidens.

Dzīvesgājums

Par Butvīda dzīvi nav saglabājušies precīzi dati, viņa valdīšana sakrita ar Lietuvas militārā vājuma periodu, kad tās kaimiņzemes mēģināja atkarot ķēniņa Traidena laikā lietuviešiem pakļautās zemes. Par viņa valdīšanas sākumu nav drošu ziņu. Pēc viena uzskata, ka viņš pārņēmis varu no sava priekšgājēja Butigeida 1290. gadā, kad tas krita karā ar Vācu ordeni, tomēr daži vēsturnieki domā, ka Butvīds valdījis kopā ar savu brāli Butigeidu kā Žemaitijas valdnieks pēc Traidena nāves 1282. gadā.
Butvīds (Боудивидъ) un viņa brālis lietuviešu ķēniņš Butigeidis (Боуд̑и̑кидъ) pirmo reizi pieminēti Volīnijas metrikā esošajā 1289. gada maija līgumā ar Volīnijas kņazu Mstislavu Daņiloviču:
«Тогда же Литовьскии кнѧзь Боуд̑и̑кидъ и братъ его .Боудивидъ. даша кнѧзю Мьстиславоу . городъ свои . Волъковъıескь абы с ними . миръ держалъ .» ("Tajā pašā laikā kņazs Budigeids un viņa brālis Butvīds deva kņazam Mstislavam savu pilsētu Volkovijsku, lai uzturētu mieru ar mums")
Savukārt Duisburgas Pētera hronikas notikumu aprakstā par 1291. gadu ir minēts, ka Lietuvas ķēniņš jau ir Pukuvers (Pucuwerus rex Lethowie), kas savu dēlu Vīteni šajā gadā nosūtījis karagājienā pret poļiem uz "Bristenes (Brestas) zemi", kur Kujāvijas kņazi Kazimirs (Casimirus) un Vladislavs Elkonītis (Lochoto) vērsās pēc palīdzības pie Prūsijas mestra Meinharda:
Pucuwerus rex Lethowie eciam hoc anno filium suum Vithenum cum magno exercitu misil versus Poloniam ad terram Bristensem et post multa damna ibidem facta in occisione et capcione hominum incendio et rapina, Casimirus et Lochoto duces Polonie anxii de salute suorum supplicaverunt fratri Menekoni magistro Prussiae prosubsidio.
No sakritības laikā tiek secināts, ka Butivīds un Pukuvers varētu būt viena un tā pati persona. Citos hronikas norakstos ir atrodamas arī citas viņa vārda formas - Putuwerus (vai Lutuwerus).
Pēc šī karagājieniem Butvīds vairs nav pieminēts un par Lietuvas dižkungu kļuva viņa dēls Vītenis, kas 1295. gada notikumu aprakstā minēts kā Lietuvas ķēniņš (rex Lethowie).
Sidras līcis

Sidras līcis (arābu: خليج سرت; Khalīj Sūrt) atrodas Vidusjūras dienvidos, Lībijas piekrastē. Tā garums ir 115 km, platums pie ieejas 465 km, bet lielākais dziļums 1374 m.
Vērēmu pagasts

Daba

Vērēmu pagasts atrodas Latgales augstienes Burzavas paugurainē, kur reljefa veidošanu ietekmējusi ledāja virzīšanās un tā kušanas ūdeņu darbība. Teritorija virs apkārtējiem plašajiem, purvainajiem pazeminājumiem un mežu masīviem labi izceļas pauguri, kuru relatīvais augstums svārstās no 5 līdz 25 m, absolūtais augstums 160 - 190 m vjl, atsevišķās vietās sasniedzot 200 - 214 m vjl Iecirknī starp Tūmužiem un Adamovas ezeru plakanveida lielpauguru (zvoncu) augstums sasniedz pat 214 m vjl.

Upes

Sviļpīne, Taudejānu upīte, Živuha

Ezeri

Adamovas ezers, Iugulovas ezers, Luksteņš, Nireits, Sološu ezers, Šķeņevas, Valnāns, Vizulītis, Zirgu ezers

Purvi

Adamovas purvs, Zeltiņu purvs, Zilais pūrs

Vēsture

1935. gadā daļa tagadējā Vērēmu pagasta teritorijas daļa ietilpa Makašēnu pagastā. Tanī laikā te bija aktīva saimnieciskā dzīve, Greivuļos darbojās dzirnavas, kaļķu ceplis, pārtikas un citu preču tirgotavas, Stučevā darbojās zāģētava, Lejas Ančupānos tirgojās ar pārtiku. Kleperovā atradās ķieģeļu noliktava-pārdotava.
1945. gada 2. novembrī Rēzeknes apriņķa Bērzgales pagastā izveidoja Vērēmu ciema padomi. 1954. gadā Rēzeknes rajona Vērēmu ciemam pievienoja likvidēto Kleperu ciemu (bijušais Makašānu pagasts), 1971. gadā — daļu Lendžu ciema padomju saimniecības «Rēzekne» teritorijas, savukārt 1974. un 1979. gadā daļu Vērēmu ciema teritorijas pievienoja Rēzeknes pilsētai. 1990. gadā Vērēmu ciemu reorganizēja par pagastu. 2009. gadā Vērēmu pagastu kā administratīvo teritoriju iekļāva Rēzeknes novadā.
Tagadējā Vērēmu pagasta teritorijā iekļauta bijušā Bērzgales pagasta dienvidaustrumu daļa un bijušā Rēznas pagasta ziemeļrietumu mala, kā arī daļa Makašēnu pagasta.

Transports un sakari

Pagasta teritoriju šķērso valsts nozīmes autoceļi A12 (E22) un A13 (E262), kā arī vietējās nozīmes autoceļi Greivuļi—Ilzeskalns (V562), Krieviņi—Lendži (V567), Sondori—Burzova (V586) un Veremes—Rogovka (V593). Gar robežu ar Audriņu pagastu iet reģionālais autoceļš Rēzekne—Gulbene (P36). Vēl pagastu šķērso dzelzceļa līnijas Kārsava—Rēzekne I, ar staciju Burzava, un Rēzekne II—Zilupe, neliels posms gar robežu ar Griškānu pagastu.
Vērēmu pagasta teritoriju apkalpo trīs pasta nodaļas: Veremi (LV-4647), Rēzekne-4 (LV-4604) un Audriņi (LV-4611). Pasta nodaļa Makašāni (LV-4629) tika pievienota pasta nodaļai Rēzekne-4.
16. februāris

16. februāris ir gada 47. diena pēc Gregora kalendāra. Līdz gada beigām ir atlikušas 318 (319 garajā gadā) dienas.
Fundamentālisms

Fundamentālisms (latīņu: fundāmentum — "pamats") ir konservatīva reliģiska kustība, kurā iesaistītie cilvēki uzskata, ka ikviens svētajos rakstos rakstītais vārds ir skaidrojams burtiski. Radies 19. gadsimta beigās, sākotnēji šis termins tika izmantots saistībā ar Amerikas Savienoto Valstu protestantiem, kuri uzskatīja, ka katrs vārds Bībelē ir Dieva inspirēts. 20. gadsimta beigās terminu "fundamentālisms" sāka izmantot saistībā arī ar citām reliģijām. Plašākā šī jēdziena izpratnē var teikt, ka daudzās pasaules lielākajās reliģijās ir fundamentālistu kustības.
Jēkabs Dubelšteins

Dzīvesgājums

Dzimis 1884. gada 25. oktobrī Codes pagastā. 1903. gadā iestājās LSDSP, 1905. gada revolūcijas laikā bija Liepājas sociāldemokrātisko organizāciju apvienotās komitejas loceklis. Darbojās kā Latvijas Sociāldemokrātijas propagandists Jelgavā. Piedalījās uzbrukumos Grobiņas cietumam, Rīgas Policijas pārvaldei un Krievijas Valsts bankas nodaļai Helsinkos. Bija kaujas grupas loceklis Pēterburgā.
1907. gadā viņu apcietināja un pēc ilgstošām pratināšanām nošāva Rīgā 1907. gada 24. septembrī.
Pēc Otrā pasaules kara Liepājā Dubelšteina vārdā pārdēvēja agrāko Marijas ielu.
Lāšs Heugens

Spēlētāja karjera

Profesionāļa karjeru Heugens sāka 2006.—07. gada sezonā, kad debitēja Norvēģijas hokeja līgas kluba Sarpsborgas "Sparta" rindās. "Sparta" sistēmā Heugens aizvadīja vēl nākamās divas sezonas, taču 2009.—10. gada sezonā hokejists kļuva par cita Norvēģijas līgas kluba Lørenskog IK pamatvārtsargu.
2011. gada vasarā Heugens pievienojās KHL klubam Minskas "Dinamo". Pirmajā sezonā kluba rindās gan viņš aizvadīja vien trīs spēles, pārējo sezonas daļu pavadot Baltkrievijas Ekstralīgā. 2012.—13. gada sezonā Heugens bija komandas pamatvārtsargs. Minskā Heugens spēlēja līdz 2015. gada vasarai, kad pārcēlās uz Zviedrijas hokeja līgas klubu Färjestad BK.
Piestiņas apmetne

Piestiņas apmetne bija akmens laikmeta apdzīvota vieta Lubāna līdzenumā tagadējā Rugāju novada (Lazdukalna pagasts) teritorijā. Atrodas Piestiņas vecupes kreisajā krastā, 2,5 km lejpus Osas ciema. Valsts nozīmes arheoloģijas piemineklis.

Arheoloģiskie izrakumi

20. gadsimta 60. gados, padziļinot un iztaisnojot Piestiņas upi, tika atklāta apmetne netālu no upes ietekas Aiviekstē. 1963. un 1964. gadā veikti arheoloģiskie izrakumi, kas nodrošināja arheologus ar vidējā neolīta laikmeta atradumiem. Pie šiem darbiem strādāja arheologs Francis Zagorskis un šajā sakarībā publicēja divus zinātniskus rakstus Latvijas Zinātņu akadēmijas Vēstīs un uz šī materiāla bāzes izstrādāja un aizstāvēja vēstures zinātņu kandidāta disertāciju.
1952. gada Latvijas čempionāts šahā

1952. gada Latvijas šaha čempionāts - Latvijas PSR 9. šaha čempionāts vīriešiem un Latvijas PSR 6. šaha čempionāts sievietēm.

Turnīra gaita

Latvijas PSR 9. šaha čempionāts vīriešiem notika no 20. februāra līdz 19. martam 1952. gadā Rīgā. Par čempionu kļuva Latvijas Valsts Universitātes I kursa students Jānis Kļaviņš, kurš finišā apsteidza iepriekšējā čempionāta uzvarētāju Marku Pasmanu un Reinholdu Bāliņu. Arī citi jaunās paaudzes šahisti uzlaboja savus rezultātus: Jānis Klovāns dalīja ceturto vietu, bet Mihails Tāls bija septītais. Čempionātā debitēja nākamais lielmeistars Aivars Gipslis.
Latvijas PSR 6. šaha čempionāts sievietēm notika no 16. aprīļa līdz 5. maijam 1952. gadā Rīgā. Milda Lauberte priekšpēdējā 14. kārtā zaudēja T. Umbraško, un viņu panāca Lidija Paramonova. Pirmoreiz Latvijas PSR sieviešu čempionātu vēsturē bija nepieciešams papildus mačs par čempiones nosaukumu. Mačā bija paredzētas 6 partijas, taču Laubertes pārsvars bija ievērojams, un viņa jau pēc 4. partijas nodrošināja sev kārtējo čempiones titulu.
Kardināls Rišeljē

Politiskā karjera

Rišeljē politiskā karjera attīstījās visai sarežģīti, izmantojot XVII gadsimta Francijas sākuma kolīzijas, kas bija saistītas ar karalienes-mātes Marijas Mediči pavaldonību. Karaliene-māte, izmantojot sava dēla Luija XIII nepilngadību, nodeva praktiski visu varu sava tautieša un favorīta Končino Končini rokās. Končini politika un alkatība izraisīja dziļu nepatiku galminieku aprindās un jaunā karaļa naidu. Rezultātā, sasniedzis 17 gadu vecumu, karalis, pateicoties savu draugu sazvērestībai, lika apcietināt un nogalināt Končini. Neskatoties uz to, ka toreizējais bīskaps Rišeljē bija zināmā mērā Končini sabiedrotais un valsts sekretārs, pateicoties laikus ieņemtai neitralitātes pozīcijai, Rišeljē tika piemērota tikai īslaicīga izraidīšana. 
Nedaudz vēlāk, kad no varas gāztā reģente un karaļa māte mēģināja organizēt aristokrātu sacelšanos, karalis nolēma izmantot Rišeljē kā vidutāju starp sevi un māti, ko Rišeljē veiksmīgi paveica. Rezultātā karaliene-māte, zaudēdama faktisko varu, formāli pat atguva vietu karaļa padomē.
Pateicoties savām diplomātiskajām dotībām, pēc kļūšanas par premjerministru vai galveno ministru Rišeljē konsolidēja karaļa varu un sagrāva aristokrātu frakcijas, kuras, viņaprāt, vājināja valsti. Ierobežodams aristokrātijas tiesības, viņš daļēji balstījies uz buržuāziju un augstāko ierēdniecību, nodrošinot Francijas dominēšanu tālaika Eiropā. Par spīti saviem ārpolitikas sasniegumiem, Rišeljē nebūt nav baudījis popularitāti Francijas iedzīvotāju vidū, jo viņš gan vienlaikus atbalstīja vācu protestantu prinčus Trīsdesmitgadu kara laikā, gan atņēma saviem hugenotiem cietokšņus, kurus tiem bija piešķīris Henrijs IV saskaņā ar Nantes ediktu.

Darbība izglītības un mākslas jomā

Īpaši jāatzīmē Rišeljē loma izglītības un mākslas jomā. Viņš kļuva par Parīzes Universitātes aizbildni, kā arī Sorbonas koledžas rektoru, atjaunojot un paplašinot šo iestādi. Rišeljē tāpat kļuva pazīstams kā mākslu aizbildnis. Viņš nodibināja Franču Akadēmiju, iesaistot izglītoto sabiedrības daļu franču valodas pilnveidošanā un izplatīšanā. Atgūstot Ziemeļamerikā Kvebeku, viņš veicināja frankofoniju Rietumu puslodē. 
Jāpiezīmē, ka Rišeljē personība kļuva īpaši populāra, pateicoties Aleksandra Dimā romānam "Trīs musketieri", kas mūsdienās bieži tiek ekranizāts, kaut gan rakstnieka attēlotais varonis visai maz atbilst patiesajam vēstures personāžam. Vairāki kardināla radinieki ar šo pašu uzvārdu izpelnījās popularitāti nākamajos gadsimtos un pat citās valstīs, tai skaitā viens no brāļa mazmazbērniem, kurš XIX gadsimta Krievijā dibināja Odesu. Uz šī radinieka vārdā nosauktajām kāpnēm risinājās kadri no slavenās Eizenšteina filmas "Bruņukuģis "Potjomkins"".
2012. gada Pasaules čempionāts hokejā — B grupa

2012. gada Pasaules čempionāta hokejā spēles B grupā norisinājās no 4. līdz 15. maijam. Grupas komandas spēles aizvadīja Ericsson Globe, Stokholmā.
Biškopība

Biškopība, arī dravniecība, ir medusbišu audzēšana dažādu to produktu iegūšanai. Parasti tās tiek turētas stropos, dravās - tajā ietilpst bišu saimes, inventārs, ēkas un celtnes, kas kalpo biškopības vajadzībām. Cilvēku, kas ar to nodarbojas, sauc par biškopi (dravnieku). No bitēm tiek iegūts medus, bišu vasks, propoliss, bišu inde, ziedputekšņi u.c.
Cilvēki medu no savvaļas bitēm iegūst jau vismaz 15 tūkstošus gadu, bet kultivēt tās sāka senie ēģiptieši pirms aptuveni 4500 gadiem. Vienkārši stropi un dūmkannas ir atrasti faraona Tutanhamona kapenēs.
Lai arī ikdienas darbā daudz tiek izmantotas tradicionālas metodes, biškopības nozare joprojām ir perspektīva.
Ogresgala pagastā Ciemupē dzīvo ilggadējais biškopis, bijušais Latvijas Biškopības Biedrības priekšsēdētājs Andrejs Mizis ar sievu Moniku Mizi. A. Mizis sarakstījis grāmatu gan biškopjiem iesācējiem, gan profesionāļiem "Darbi bišu dravā".
Ārne Snellmans

Apbalvojumi

Apbalvots ar Lāčplēša Kara ordeni un Igaunijas Brīvības krustu.
Anri Rinks

Biogrāfija

Piedzimis franču alus darītāju ģimenē. Absolvējis Minhenes tehnoloģiju institūtu kā ķīmijas inženieris, vēlāk strādājis kā asistents Lionas universitātē. 1897. gadā atklājis jaunu rafinēšanas procesu olīveļļas izstrādē. 1900. gadā izveidojis olīveļļas fabriku Spānijas pilsētā Badalonā un pārvācies tur dzīvot kopā ar ģimeni. Spānijas pilsoņu kara laikā bijis spiests pārcelties uz Marseļu, taču vēlāk atgriezies Spānijā.
1902. gadā vācu žurnālā Deutsche Schachzeitung publicējis savus pirmos šaha galotņu pētījumus. 1909. gadā publicējis savu pirmo šaha kompozīciju apkopojumu 150 fins de partie ("150 partiju fināli"), kurai sekojis otrais izdevums 1913. gadā, bet 1919. gadā iznācis papildināts trešais izdevums (300 fins de partie) un 1927. gadā jau papildināts ceturtais izdevums (700 fins de partie). 1947. gadā Rinks publicējis darbu Las sorpresas de la teoría ("Teorijas pārsteigumi"), kurā bija 111 šaha galotnes par dažādām tēmām. Bijis viens no ražīgākajiem šaha problēmistiem, kurš savas dzīves laikā sastādījis vairāk nekā 1670 šaha kompozīcijas, no kurām 58 ir guvušas uzvaras dažādos konkursos.
Sešas dienas pirms savas nāves saņēmis savas pēdējās grāmatas 1414 fins de partie ("1414 partiju fināli") pirmo eksemplāru, ar kuru pēc savas beidzamās gribas ticis apglabāts.
Jānis Mencis

Biogrāfija

Jānis Mencis piedzima 1914. gada 4. maijā Valmieras apriņķa Braslavas pagastā. 1934. gadā beidzis Rīgas Skolotāju institūtu, bet 1960. gadā — Latvijas Valsts universitātes Matemātikas fakultāti. 1977. gadā Maskavā ieguvis pedagoģijas doktora grādu, 1993. gadā Latvijā — habilitētā pedagoģijas doktora grādu. J. Mencis bija Latvijas emeritētais zinātnieks.
J. Mencis strādāja par skolotāju Rīgā un Liepājā. No 1964. līdz 1999. gadam bija Liepājas Pedagoģijas akadēmijas Matemātikas katedras vadītājs, docents un profesors. Izdevis vairākas ar matemātiku saistītas publikācijas un grāmatas, pēc paša aplēsēm, ne mazāk par simtu. J. Menča publikācijas lielākoties skārušas pamatskolas jaunāko un vidusskolas vecāko klašu tēmas, kā arī jauno matemātikas skolotāju apmācību. J. Mencis televīzijā vadīja raidījumus skolēniem par matemātiku, piemēram, 1986. gadā viņš vadīja raidījumu "Matemātika 1. klasei".
J. Mencim bija divi bērni. Dēls Jānis Mencis jaunākais ir matemātiķis, gatavojis mācību līdzekļus arī kopā ar tēvu, bet meita Selga Mence — komponiste.
Jānis Mencis nomira 96 gadu vecumā, 2011. gada 31. janvāra vakarā, atrodoties slimnīcā Liepājā.

Apbalvojumi

1994. gadā Mencis tika apbalvots ar Triju Zvaigžņu ordeni, tādējādi kļūstot par vienu no pirmajiem atjaunotā ordeņa kavalieriem. 2004. gadā ieguvis pirmo "Goda liepājnieka" titulu par nopelniem pilsētas labā. 2009. gadā valdība viņam piešķīra Ministru kabineta Atzinības rakstu.
Panamas balboa

Vēsture

Boalboa tika ieviesta 1904. gadā, pēc neatkarības iegūšanas no Kolumbijas. Līdz tam apritē bija Kolumbijas peso. Boalboa tika piesaistīta ASV dolāram pēc maiņas kursa 1:1, jo ASV bija Panamas atbalstītājs cīņā par neatkarību.
1941. gada 30. septembrī dibināta Panamas Republikas Centrālā emisijas banka, kurai bija tiesības emitēt naudu. Banka paspēja izlaist apgrozībā nelielu daudzumu banknošu, bet oktobrī notika ASV atbalstīts valsts apvērsums, un 1941. gada 30. decembrī pieņemts likums par balboa banknošu izņemšanu no apgrozības un to iznīcināšanu.
Kaskadieris

Kaskadieris (franču: cascade - savstarpēji saistīti akrobātikas elementi) ir kino profesija; sarežģītu un bīstamu triku izpildītājs.
Kaskadieri aizvieto aktierus triku izpildīšanas brīdī, bet ir arī aktieri, kuri paši izpilda kaskadieru trikus. Ja ir nepieciešama aktieru aizvietošana, filmēšanai tiek atrasts kaskadieris, kurš ir līdzīgas miesas uzbūves; pēc tam kaskadieri grimē līdzīgi aktierim un trika izpildes laikā nefilmē tuvplānā — lai skatītājam kaskadiera un aktiera maiņa paliktu nemanīta.
Disney XD

Vēsture

Disney XD sāka demonstrēt 2009. gada 13. februārī Amerikas Savienotajās Valstīs, aizvietojot televīzijas kanālus Jetix un Toon Disney. Televīzijas kanāls uzsāka raidīšanu ar animācijas seriāla Finiass un Fērbs sēriju "Dude, We're Getting the Band Together". Neilgi pēc tam televīzijas kanāls pārraidīja savu pirmo oriģinālraidījumu, kurai pirmizrāde tika pārraidīta vienlaicīgi arī kanālā Disney Channel. Televīzijas kanāla jaunie animācijas seriāli bija Zēns pret Kaķi un Jimmy Two-Shoes. Dažus mēnešus vēlāk ar Disney XD tika sākts aizvietot Jetix un Toon Disney kanālus Eiropā, Āzijā un citviet. Pirmā valsts Eiropā ar Disney XD kanālu bija Francija kura Jetix un Toon Disney kanālus aizvietoja 2009. gada 1. aprīlī, pēc tam arī citviet aktīvi sāka aizvietot Jetix un Toon Disney kanālus. Tā paša gada 27. novembrī televīzijas kanālā bija redzama pirmā Disney XD filma Skyrunners.

Pārraides

Lielākajā daļā dienas televīzijas kanāla programmā ietilpst kanāla paši veidotie animācijas seriāli, bet arī nozīmīgu daļu no programmas veido arī dažādas situāciju komēdijas un pārraides no kanāla Disney Channel. Televīzijas kanālā tiek demonstrēti programmu bloki, kuri satur noteiktu saturu no kanāla, nereti tiek demonstrētas arī filmas un programmu īpašās sērijas kuras ir ilgāk nekā ierastās sērijas.
Lielie Kangari

Teikas

Kādreiz Velns nesis smiltis uz Rīgu, ar ko Rīgu mūrēt. Ceļš gājis pāri purvam. Velnam uznācis miegs, tāpēc apgūlies turpat purvā. Pa to laiku bērni izgriezuši maisam caurumu. Velns pamodies, neko nemanījis, paceļ maisu plecos un prom uz Rīgu. Bet smiltis birst laukā. Tā radās Kangaru kalni, Velna taisīti. Velna gulta esot purvā redzama: kur galva gulējusi, tas gals augstāks.(1985, 850. Madonas Kārzdabā 1968.)
No Rīgas-Ērgļu lielceļa, lejup uz Kangaru ezeru atiet taciņa, kura tālāk kļūst mitra un purvaina, un aizved uz senledāja veidotu nogulumiežu salu apkārtējā Lielkangaru purvā, kas nosaukta par Burlaku kalniņu. Tajā pēc vietējo cilvēku nostāstiem kādreiz mituši, slēpušies lielceļa laupītāji, kuri pa taisno izejot cauri purvam lielceļa virzienā līdz pakalnam, no kura uzglūnējuši un uzbrukuši zemniekiem, kas tolaik (ap 1870. gadu) pa lielceļu zirgu pajūgos pilniem piekrautiem ar mantām, braukuši no Rīgas tirgus uz Vidzemi. Taču braucēji to ir ņēmuši vērā un nav bijuši vieglu roku ņemami. Pirms Lielajiem Kangariem zemnieki ar saviem vezumiem mēdza sapulcēties garā karavānā, apgādājās ar rungām un vālēm, lai vienoti spētu turēties burlakiem pretī. Tāpat zemnieki darījuši arī uz Rīgu braucot, - caur Kangariem vienatnē vai divatā nekad nebraucot. Pēdējais krogs pirms Kangaru kalniem bija Ķoderes, bet pirmais aiz Kanagiem - Vāveres krogs. Tomēr šajos krogos vairums bez spiestas vajadzības parasti nepiestāja - runājuši, ka krodzinieki tur uz vienu roku ar laupītājiem un maksājot viņiem nodevas. Braucot uz Rīgas pusi, septīto ceļa līkumu Lielajos Kangaros sauc par Bendes leju. Tieši tur visbiežāk esot notikusi ratu un braucēju aplaupīšana. Slīpi pāri ceļam te novilkta stieple tā, lai zirgs, piegājis pie tās, gar to noietu no ceļa un vezums nogāztos gravā. Tad pajūgs parasti esot apgāzies, viss vedums izbiris un burlakiem, laupītājiem ir bijis vieglāk aplaupīt. Laupītājus esot galvenokārt interesējusi vestā manta un nauda, tāpēc parasti zemnieki neesot tikuši mušīti (nostāstam ir dažādi varianti).
Mihaels Rafls

Spēlētāja karjera

Rafls savu karjeru sāka Austrijas hokeja līgas klubā HK Fillaha. Vēlāk Rafls karjeru turpināja Allsvenskan klubā Leksands IF. 2013. gadā Rafls parakstīja līgumu ar Filadelfijas "Flyers".
Austrijas hokeja izlases sastāvā spēlējis 2014. gada ziemas olimpiskajās spēlēs, un 2009., 2011., 2013., 2015. un 2018. gada Pasaules čempionātos hokejā.
Bezmiegs

Ārstēšana

Jāievēro pareizs darba un atpūtas režīms, jāpieradinās iet gulēt vienā laikā, gultā nelasīt, gulēt pietiekami vēsā, labi vēdinātā, klusā telpā. Pirms gulētiešanas jāvairās no lielas psih. slodzes, nedrīkst dzert stipru tēju vai kafiju, vēlamas regulāras ilgākas pastaigas svaigā gaisā. Nomierinoši līdzekļi vai miega līdzekļi lietojami tikai pēc ārsta norādījumiem. Ja bezmiegs radies sakarā ar saslimšanu, jāārstē pamatslimība.
Jevgeņijs Kuzņecovs

Spēlētāja karjera

Savu spēlētāja karjeru Kuzņecovs uzsāka dzimtajā Čeļabinskā, 2007.—08. sezonā aizvadot divas spēles Čeļabinskas "Traktor" otrajā sastāvā, kas tolaik spēlēja Krievijas Pirmajā līgā. 2009.—10. sezonā Jevgēņijs visbeidzot nostiprinājās "Traktor" pirmajā komandā. 2010. gada NHL draftā viņu ar kopējo 26. numuru izvēlējās Vašingtonas "Capitals" vienība, bet Tarasenko nākamajā sezonā vēl palika Eiropā, turpinot spēlēt "Traktor" rindās.
2012.—13. gada sezonā Kuzņecovs kopā ar komandu sasniedza Gagarina kausa finālu, tajā gan piekāpjoties Maskavas "OHK Dinamo". Pēc 2013.—14. gada sezonas, kurā "Traktor" neizdevās iekļūt Gagarina kausa izcīņā, Kuzņecovs noslēdza līgumu ar NHL vienību Vašingtonas "Capitals", sezonu noslēdzot tās rindās.
2014.—15. gada sezonu, kas bija Kuzņecova pirmā pilnā sezona NHL, viņš noslēdza ar 37 rezultativitātes punktiem, taču 2015.—16. gada sezonā kļuva par "Capitals" rezultatīvāko spēlētāju. Kuzņecovs ar 77 punktiem apsteidza komandas kapteini Aleksandru Ovečkinu, kurš bija kļuvis par komandas rezultatīvāko spēlētāju iepriekšējās 10 sezonas pēc kārtas. 2018. gadā kopā ar "Capitals" izcīnīja Stenlija kausu. Kuzņecovs bija visas līgas izslēgšanas kārtas rezultatīvākais spēlētājs.
Krievijas izlases rindās spēlējis trīs Olimpisko spēļu turnīros, kā arī 2012., 2013., 2014., 2015. un 2016. gada Pasaules čempionātos, 2012. un 2014. gadā kopā ar izlasi izcīnot zelta medaļas, savukārt 2016. gadā izcīnot bronzas medaļas.
Junioru vecumā spēlējis arī 2010., 2011. un 2012. gada Pasaules čempionātos junioriem, 2011. gadā turnīrā izcīnot uzvaru. 2012. gadā Kuzņecovs tika atzīts par turnīra vērtīgāko spēlētāju. Gan 2011., gan 2012. gadā Jevgeņijs tika iekļauts turnīra simboliskajā izlasē. Jevgeņijs spēlējis arī 2009. un 2010. gada Pasaules U18 čempionātos, 2009. gadā izcīnot bronzu.
Taisnstūra paralēlskaldnis

Ģeometrijā taisnstūra paralēlskaldnis ir daudzskaldnis ar sešām skaldnēm, kas visas ir taisnstūri. Skaldnes ir pa pāriem paralēlas. Diagonāles ir vienādas. Taisnstūra paralēlskaldnim ir 8 virsotnes un 12 šķautnes. Tā speciāls gadījums ir kubs - taisnstūra paralēlskaldnis, kura visas šķautnes ir vienāda garuma. Taisnstūra paralēlskaldņa forma ir ķieģeļiem un dažādiem celtniecībā lietotiem blokiem, kastēm, sērkociņu kastītei un citiem priekšmetiem.
Latvijas telpu futbola izlase 2018. gada Eiropas čempionāta kvalifikācijā telpu futbolā

Pirmā kārta

1.kārtu Latvijas telpu futbola izlase spēlē Zemgales Olimpiskajā centrā,Jelgavā